**Dôvodová správa**

**Všeobecná časť**

Návrh zákona, ktorým sa dopĺňa zákon č. 40/1964 Zb. Občiansky zákonník v znení neskorších predpisov, zavádza do civilného (súkromného) práva v Slovenskej republike inštitút úžery, ktorý definuje doplnením ustanovenia do Občianskeho zákonníka.

Zákaz úžerníckych zmlúv je obsiahnutý v celom rade občianskych (civilných) kódexov Európy - napríklad v Spolkovej republike Nemecko, Holandsku, Rakúsku, Českej republike atď. Navrhovaná právna úprava berie do určitej miery v úvahu tieto zahraničné vzory, ale hlavne vychádza z vládneho návrhu československého občianskeho zákonníka z roku 1937 a prihliada aj na definovanie úžery ako trestného činu podľa § 235 Trestného zákona platného a účinného v Slovenskej republike.

Návrh zákona je v súlade s Ústavou Slovenskej republiky, ústavnými zákonmi, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Predkladaný návrh zákona bude mať pozitívne sociálne vplyvy, nebude mať nepriaznivý dopad na verejné rozpočty ani na životné prostredie. Neprináša nárok na pracovné sily a nemá vplyv na zamestnanosť a tvorbu pracovných miest, ani na podnikateľské prostredie.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanec Národnej rady Slovenskej republiky Alojz Hlina

**2. Názov návrhu zákona**: Návrh zákona, ktorým sa dopĺňa zákon č. 40/1964 Zb. Občiansky zákonník v znení neskorších predpisov

**3. Problematika návrhu zákona**:

* 1. je upravená v práve Európskej únie:

*- primárnom:*

 - čl. 26, 56 až 66, 114 Zmluvy o fungovaní Európskej únie (Úradný vestník EÚ C 83, 30.3. 2010).

- *sekundárnom* (prijatom po nadobudnutí platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva - po 30. novembri 2009)

- nie je upravená,

- *sekundárnom* (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva – do 30. novembra 2009)

 - smernica Rady č. 93/13/EHS z 5. apríla 1993 o nekalých podmienkach v spotrebiteľských zmluvách (Úradný vestník Európskych spoločenstiev L 095, 21/4/1993, str. 29 - 34).

* 1. je obsiahnutá v judikatúre Súdneho dvora Európskej únie:

- bezpredmetné

**4.** **Záväzky Slovenskej republiky vo vzťahu k Európskej únii:**

lehota na prebratie smernice alebo lehota na implementáciu nariadenia alebo rozhodnutia

- bezpredmetné

b) lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov

- bezpredmetné

c) informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie

- bezpredmetné

d) informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

- Smernica Rady č. 93/13/EHS bola prebratá do zákona č. 40/1964 Zb. Občianskeho zákonníka v znení neskorších predpisov.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti - úplný

**6. Gestor a spolupracujúce rezorty:**

**DOLOŽKA VYBRANÝCH VPLYVOV**

**A.1. Názov materiálu:**

 Návrh zákona, ktorým sa dopĺňa zákon č. 40/1964 Zb. Občiansky zákonník v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**Vplyvy na rozpočet verejnej správy**

Návrh zákona nemá vplyv na rozpočet verejnej správy.

**Vplyvy na podnikateľské prostredie**

Návrh zákona nemá žiadne vplyvy na podnikateľské prostredie.

**Sociálne vplyvy**

Návrh zákona má pozitívne sociálne vplyvy.

**Vplyvy na životné prostredie**

Návrh zákona nemá vplyvy na životné prostredie.

**Vplyvy na informatizáciu spoločnosti**

Návrh zákona nemá vplyvy na informatizáciu spoločnosti.

**Osobitná časť**

**K Čl. I**

K bodu 1 (41b)

Navrhovaná právna úprava berie do určitej miery v úvahu zákaz úžerníckych zmlúv v celom rade európskych civilných kódexov (Nemecko, Rakúsko, Česko, Holandsko atď.), ale taktiež vychádza z vládneho návrhu československého občianskeho zákonníka z roku 1937 a prihliada aj na definovanie úžery ako trestného činu podľa § 235 Trestného zákona platného v Slovenskej republike.

Ustanovuje sa, že neplatná je zmluva, pri ktorej uzatváraní niekto zneužije tieseň, neskúsenosť, rozumovú slabosť alebo rozrušenie druhej strany a dá sebe alebo inému sľúbiť alebo poskytnúť plnenie, ktorého majetková hodnota je k hodnote vzájomného plnenia v hrubom nepomere.

Predmetným ustanovením § 41b sa priamo zavádza do slovenského civilného práva inštitút úžery (úžerníckej zmluvy), ktorá sa vymedzuje nasledovnými znakmi :

- hrubý nepomer vzájomných plnení,

- tieseň, neskúsenosť, rozumová slabosť a rozrušenie jednej strany,

- zneužitie niektorého z vyššie uvedených stavov druhou stranou za účelom uzatvorenia

zmluvy obsahujúcej hrubo nepomerné vzájomné plnenia, a tým získanie prospechu pre seba alebo tretiu stranu.

Na základe uvedených znakov úžerníckej zmluvy, bude aplikácia § 41b vychádzať zo zákonne nedefinovaných pojmov, ktorých preskúmanie a definícia bude ponechaná súdom a súdnej judikatúre. Je však možné opierať sa i o súčasnú judikatúru, ktorá sa daným pojmom a ich významu už vo viacerých prípadoch venovala.

K bodu 2 (§ 879p)

Ustanovuje sa, že zmluvy uzavreté predo dňom nadobudnutia účinnosti tohto zákona, ktoré nie sú v súlade s ustanovením § 41b tohto zákona, sú neplatné dňom nadobudnutia účinnosti tohto zákona. Na základe tohto prechodného ustanovenia teda ex lege zaniká platnosť úžerníckych zmlúv v Slovenskej republike nadobudnutím účinnosti tohto zákona.

**K Čl. II**

S ohľadom na predpokladanú dĺžku legislatívneho procesu sa navrhuje účinnosť zákona na 1. marec 2014.